Neišsižadėk ubago lazdos ir... paties žodžio 

Šiandien, rugpjūčio 2-oji,  Švč. Mergelės Marijos Angelinės, arba  Ubagų diena. Tai vadinamoji tradicinė kalendorinė, katalikiškoji šventė. Ubagas ir šventė sunkokai telpa į vieną junginį, bet šįkart ne apie tai kalba.  Žodis „ubagas“, kaip ir Kėdainiuose vartojami žodžiai karčema („Beneto karčema“), broma („Broma Jazz“ festivalis), vertinami kaip senosios svetimybės ir neteiktinos viešojoje kalboje, įmonių pavadinimuose, prekių ženkluose. Bet kartais senosios svetimybės tam tikromis aplinkybėmis tinkamos ir nepakeičiamos. Apie tai rajono kalbininkės R. Švedienės straipsnis.
Man, kalbininkei, turėtų kliūti žodis „ubagas“, juk tai yra senoji svetimybė, o dabar reikėtų vartoti žodį „elgeta“. 
Esu mačius ne vieną taisymą šio senoviško pasakymo „Neišsižadėk ubago lazdos“, vietoj ubago rašant elgetos ar kitaip. Nereikėtų taisyti. Pirmiausia vien dėl to, kad Jonas Biliūnas parašė „Ubagą“, mes jau jo neturėtume daryti elgeta. Pasitikrinkime visi pagal savo tarmes, kiek ubagų mes turime. Paskaitykime mūsų Žemaitę, visur bus ubagas.  Šis senas žodis įaugęs, o ne taip jau ir paseno. Šiandien aktualus ir savo turiniu, pagrindinėmis reikšmėmis, ir išraiška, forma. 
Kalbos komisija
Valstybinės lietuvių kalbos komisijos Konsultacijų banke yra toks įrašas:  „Ubagas (ubagė) – senoji svetimybė, dabar vartotinas žodis elgeta (žr. kn. „Kalbos patarimai. 4: Leksika: 1. Skolinių vartojimas“, Vilnius, 2013, p. 94).  Senosios tarmėse vartotos svetimybės neteiktinos viešojoje kalboje, įmonių pavadinimuose, prekių ženkluose. Jos įmanomos meninio ar publicistinio stiliaus tekstuose kaip motyvuota stilistinė priemonė. 
Viskas čia gerai. Ir ne apie vieną žodį taip parašyta. Štai: „Karčema, karčiama – senosios svetimybės, dabar vartotini žodžiai: užeiga, smuklė“, „Broma – nevartotina svetimybė, vartotini žodžiai: 1. vartai; 2. tarpuvartė; 3. arka“ .
Kėdainiai − su broma ir karčema
Kodėl išskiriu šiuos žodžius – broma, karčema ar karčiama (galima abejaip rašyti)? Todėl kad Kėdainiuose yra „Beneto karčema“, o jau tradicija tampančio džiazo festivalio pavadinimui pasirinktas žodis broma. Reikėtų gal bandyti uždrausti ar bent jau pakritikuoti... Bet, taip sakant, ranka nekyla ir liežuvis nesiverčia. Nes tų žodžių vartojimas, man regis, motyvuotas.
Štai „Beneto karčema“ yra įkurta viename gražiausių ir įspūdingiausių septynioliktojo amžiaus namų Kėdainiuose. Pasak archeologo Algirdo Juknevičiaus, visame Didžiosios Rinkos aikštės šiauriniame pakraštyje ir Didžiojoje gatvėje iki Senosios g. XVII−XVIII a būta karčemų. Tai liudija miesto inventorių sąrašai. Karčemą turėjo ir Jurgis Benetas, turtingas škotas, apie 17 a. vidury buvęs karaliaus Jono Kazimiero Vazos sekretoriumi. Benetas  valdė Kėdainių muitinę, tad šis asmuo buvo gana žymus ir svarbus anuometiniame miesto gyvenime.  Beje, karčemų būta kelių rūšių: alaus, alaus ir degtinės, degtinės ir midaus. 1604 m miesto inventoriaus duomenimis, jų Kėdainiuose būta 112, o namų − 223. Kai kurie istorikai teigia, kad karčemose buvo tik geriama, neduodama valgyti, o štai smuklėse ir užvažiuojamuosiuose namuose buvo pateikiama ir maisto. 
Gal ir tiksliau būtų buvę pavadinti šią kavinę „Beneto smukle“, o gal tiesiog „Beneto kavine“ (labai gerai, kad yra minimas Benetas!), nežinau, bet ir dėl karčemos negali peikti. Tik, mano nuomone, reiktų kavinę tada padaryti dar labiau panašesnę į karčemą, kad pavadinimas ir stilius sutiktų.  Ji  turėtų būti  labai stilinga, pradedant darbuotojų apranga, baigiant specialiu maistu, nekalbant  jau apie interjerą. 
Senųjų svetimybių pateisinimas
Senosios svetimybės pirmiausia gali būti vartojamos meninio ar publicistinio stiliaus tekstuose kaip motyvuota stilistinė priemonė, bet kartais norisi jas pateisinti ir tada, kai jos yra ir oficialiojoje kalboje, netgi viešuosiuose užrašuose. Žodį ubagas, kaip jau rašiau straipsnio pradžioje, vartoti galima būtų visur vien jau dėl elementarios priežasties, kad jis aktualus ir šiandien ir jo reikšmė tikrai ne tik elgeta. Be to, kaip sako, „iš dainos žodžių neišmesi“. Iš frazeologizmo irgi − „Neišsižadėk ubago lazdos“.
Dėl žodžio broma, dabar  aktualaus Kėdainiams, pasakyčiau taip:  žmoguje yra daugybė jutimų ir kai aš sakau broma, tai galvoju apie senamiestį, ten matau bromą. Jei bus žodis arka (tuo žodžiu siūloma keisti bromą), tai matau lanko formos angą sienoje. Jei ištariu kitą siūlomą pakaitą tarpuvartė, tai lyg matau neaiškius asmenis, stovinčius tarp vartų, ir nuorūkas ant žemės. Tarpuvartė yra nuošali, tamsi. Anot prof. Viktorijos Daujotytės,  visa, kas yra „tarpu-“, yra nei toj, nei toj erdvėj. O kas nepriklauso nei tai, nei tai erdvei, baugina. Žinoma, tai yra asmeninis įsivaizdavimas, bet, manau, džiazo festivalio rengėjai, pasirinkę žodį broma  savo renginio pavadinimui, visai vykusiai pasielgė.
Taigi, mes nuolat  susiduriame su patirties dalykais. „Patirtis negali būti sterili, visų vienoda, vadinasi, ir kalba negali būti sterili. Kalbėdami apie taisyklingumo ir sterilumo santykius... įeiname  į brūzgynus“, − vėl skolinuosi savo buvusios dėstytojos V. Daujotytės mintį. Broma, ubagas, karčema,  seklyčia – senosios svetimybės, tam tikromis aplinkybėmis tinkamos ir nepakeičiamos. Vertinant kalbos reiškinius, reikia žiūrėti, ar kalbos klaida pažeidžia kalbos širdį, t. y. jos esmę, ar yra išorinis dalykas, nekeičiantis neigiamai sistemos. Senosios svetimybės labai nekenkia kalbai, nes nepereina į kitus kalbos mikrolygius, kur matyti kalbėjimo būdas, sakinio konstrukcija. 
Jausti saiką yra gerai
Vartodami kalboje senąsias svetimybes neturime piktnaudžiauti, nes ... labai lengva pereiti į prasčiokišką stilių ir imti pataikauti neišlavintam skoniui. Negalima visgi rašyti kaip kam šauna į pakaušį, nes viešoji kalba daro įtaką kitiems, o kartu atspindi kalbančiojo ar  rašančiojo stilių, netgi jo gilesnę esmę. Aš − už gero kalbėjimo bei rašymo prestižo kėlimą. Ir už kūrybą. Kalbos sistemai ir kalbėtojų mąstymui reikšmingas dalykas yra skolinių dažnumas ir gausumas. Jei per daug vartojame iš  kitų kalbų atėjusių žodžių, vis mažiau norisi kurti savus, o  ar gali kalba būti gyva, jei nekuriama? 

Rūta Švedienė, Kėdainių rajono savivaldybės vyr. specialistė
Ubagas  „Lietuvių kalbos žodyne“

Ar žinote, kad ubagu seniau vadindavo ne tik elgetą ar varguolį, bet ir likusią neišartą vagą, staklių veleną, kortų lošimą. Senų senovėje pasakymas „ubagą vadžioti“ reiškė keliauti, o jei lydavo su saule, tai sakydavo, kad „ubagai ženijas“. 
Reikšmės

Pirmoji žodžio „ubagas“ reikšmė yra elgeta. Keli įdomesni sakiniai, pasakymai su tuo žodžiu: Ubago kišenės nepripildysi; Ubagą pasodink až stalo, tai i pasdės [kojas] in stalo; Ubagas ne draugas, žuvis ne mėsa;  Reikia gi ubagui iš lazdos šaudyt (apie elgetą, kuris dedasi turtingas, protingas).

Luošys, invalidas: Duktė išnarino ranką, ir kadaruoja, ir ubagė amžiui; Pati sau būčiau palikusi amžina ubage: visas kūnas būtų sukiuręs; Akį išmušė mergaitei i padarė ubage žmoną jauną.
Beturtis, varguolis, vargšas: Kas turi pinigų kapšą, tam su ubagu nepakeliui; Iš ubagų išėjęs, į ponus neatėjęs;  Dieve duok iš pono ubagą, o ne iš ubago poną;  Iš ubago ponu negreit būsi, o iš pono ubagu tai ir per adyną gali atlikt; Ubagu atsigulęs, ponu nesikelsi; Nelauk gero, jei iš raisto – pievos, o iš ubago – ponas; Geriau po pono lazda, neg po ubago botagu; Geriau su ponu pekloj, negu su ubagu danguj; Ant vieno bagoto šimtai ubagų; Ponų giminės, ubago veislės; Geriau už jauno ubago, negu už bagoto seno.
Bažnyčios tarnas: Kunigas su penkiais ubagais pradėjo kalėdot. 
Likusi neišarta ar neišakėta vieta arime, vogis: Daug ubagų pridarei – nemoki art; Jeigu tvora, tai be spragų, jeigu arimas, tai be ubagų (apie tvarkingą šeimininką).

Snarglys: Žiūrėk, tau iš nosies ubagas lenda – nusišluostyk!
Primazgytuvė: Pry ubago prymazgo [apmatus] ausdamos.
Staklių velenas: Ubagas pasidarė storiausis.
Toks kortų lošimas: Tokiem lošikam tai tik ubagas ir lošt.
Frazeologizmai

Pateiktos  ne visos žodžio „ubagas“ reikšmės ir ne visi iliustruojantys reikšmes sakiniai bei frazeologizmai, posakiai. Išsamiau  skaityti didžiajame „Lietuvių kalbos žodyne“ (http://www.lkz.lt/).

